Asana neu safle o fewn ioga yw **Sarvangasana** (Sansgrit: सर्वाङ्गासन), llyth: sefyll ar y sgwyddau, neu'n llawn **Salamba Sarvangasana.** Mae'n asana gwrthdro mewn ioga modern fel ymarfer corff ond mae hefyd yn ystym hynafol iawn, ac i'w gael yn yr ioga hatha canoloesol.

Mae llawer o amrywiadau'n bodoli, gan gynnwys asana lle mae'r coesau mewn safle lotws (Padmasana) a Supta Konasana gyda choesau ar led, bysedd y traed ar y ddaear.

Mae'r *Sarvāṅgāsana* wedi cael ei llysenwi'n "frenhines" neu'n "fam" yr holl asanas.

 Mae'r mwdra Viparita Karani yn llawysgrif ddarluniadol o'r *Joga Pradipika a gyhoeddwyd yn* 1830; mae'n defnyddio amrywiaeth o asanas gwrthdro (neu ystumiau gwrthdro) , weithiau'n debyg i'r Sarvangasana modern.

Geirdarddiad
------------

Mae'r enw yn dod o'r Sansgrit सालम्ब *Salamba,* "cefnogi", सर्वाङ्ग *Sarvāṅga,* "pob cangen", hy "y corff cyfan",  ac आसन *asana,* "ystum", "safle (y corff)", neu "siap (y corff)".

Mae'r enw Sarvangasana yn fodern, ond roedd ysumiau corfforol tebyg i'w cael o fewn ioga Hatha Canoloesol, fel mudra, sef y Viparita Karani, sy'n cael ei gofnodi yn y 14g *Siva Samhita* 4.45-47, *Ioga Hatha Pradipika* 15g 3.78 -81, *Gheraṇḍa Saṃhitā* 17g 3.33-35, a thestunau eraill.

Disgrifiad
----------

Rhagflaenior yr asana hwn o safle lle mae'r corff yn fflat ar y Ddaear, ar y cefn, a gyda'r pebgliniau wedi eu plygu. Gellir rhoi blanced bychan o dan yr ysgwyddau, os yw hynny'n gymorth.

Gall dechreuwyr godi gyda choesau wedi'u plygu, a defnyddwyr profiadol gyda choesau syth. Cefnogir y cefn gan y dwylo: unwaith i fyny, mae'r dwylo'n cyrraedd yn is i lawr y cefn, tuag at y pen, ac mae'r cefn yn cael codi'n uwch o'r llawr; yna gellir sythu'r coesau i safle fertigol.

Amrywiadau
----------

Gellir mynd i mewn i'r osgo o Halasana (aradr), gan symud i gylchred o ystumiau megis Karnapidasana (y Gwaasgwr Clustiau) gyda'r pengliniau wedi'u plygu'n agos at y pen gyda'r breichiau'n gafael ynddyn nhw. Gellir hefyd symud i ystum Parsva Halasana (aradr i'r ochr) gyda'r corff yn fertigol ac yn troelli i un ochr, a'r coesau allan yn syth gyda'r traed yn cyffwrdd â'r ddaear (i'r ochr honno). Asana dilynol arall yw Supta Konasana, gyda'r coesau wedi'u lledu mor eang â phosibl a blaenau'r bysedd yn gafael yn y bysedd traed; neu Parsva Sarvangasana, ystum uwch, gyda'r ddwy goes yn pwyso i'r naill ochr; ac Urdhva Padmasana yn Sarvangasana, gyda'r coesau mewn safle lotws.

Mae Ioga Iyengar yn dysgu'r asana gan ddefnyddio propiau i sicrhau aliniad cywir
Gellir creu'r ystym Salamba Sarvangasana ar gadair gref a sefydlog, gyda'r coesau'n gorffwys ar y gadair yn ôl, y corff wedi'i gynnal gan blanced wedi'i blygu ar sedd y gadair, a'r ysgwyddau a'r gwddf yn cael eu cynnal ar glustog fechan ar y llawr. Weithiau mae'r dwylo'n gafael yng nghoesau cefn y gadair. Gellir mynd i mewn i'r ystum trwy eistedd ar ochr y gadair yn wynebu'r cefn, codi'r coesau ar y cefn, dal y gadair a phwyso'n ôl, yna llithro i lawr nes bod y pen yn cyrraedd y llawr. Mae'r ystum yn cael ei adael trwy blygu'r coesau a llithro i lawr yn ofalus.

Gwnaeth eiriolwyr rhai ysgolion ioga yn yr 20g, megis BKS Iyengar, honiadau am effeithiau ioga ar organau penodol, heb nodi unrhyw dystiolaeth. Neilltuodd Iyengar dudalen gyfan o *Light on Yoga* i effeithiau buddiol Sarvangasana, gan honni mai'r ystum yw "un o'r manteision mwyaf a roddwyd i ddynoliaeth gan ein doethion hynafol", gan ei alw'n "Fam Pob Asana" a'i fod yn "ateb i bob problem ar gyfer anhwylderau mwyaf cyffredin." Honnodd fod yr ystum yn cael effaith uniongyrchol ar y chwarennau thyroid a pharathyroid, gan esbonio bod clo'r ên yn cynyddu eu cyflenwad gwaed. Dywedodd fod y gwrthdroad yn cynyddu llif gwaed gwythiennol i'r galon, gan gynyddu'r cyflenwad gwaed i'r gwddf a'r frest, ac felly'n lleddfu "diffyg anadl, crychguriad y galon, asthma, llid y bronci ac anhwylderau gwddf." Dywedodd ei fod yn lleddfu'r nerfau ac yn dileu cur pen a chydag ymarfer parhaus hefyd yr annwyd cyffredin. Credai Iyengar fod yr asana'n ddefnyddiol, ar gyfer anhwylderau wrinol, problemau mislif, clwy'r marchogion, torgest, epilepsi, gorflinder, ac anemia. Ni phrofwyd fod yr un o'r rhain yn gywir.

Gweler hefyd
------------

* Rhestr o asanas

Cyfeiriadau
-----------

1. ↑  YJ Editors (28 August 2007). *Supported Shoulderstand*. Yoga Journal. .
2. ↑  Francina, Suza (23 March 2003). *Yoga and the Wisdom of Menopause: A Guide to Physical, Emotional and Spiritual Health at Midlife and Beyond*. HCI. t. 233. ISBN 978-0-7573-0065-3.[*dolen marw*]
3. ↑  Norberg, Ulrica; Lundberg, Andreas (8 April 2008). *Hatha Yoga: The Body's Path to Balance, Focus, and Strength*. Skyhorse Publishing. t. 106. ISBN 978-1-60239-218-2.
4. ↑  Kappmeier, Kathy Lee; Ambrosini, Diane M. (2006). *Instructing hatha yoga*. Human Kinetics. t. 265. ISBN 978-0-7360-5209-2.
5. ↑  "Salamba Sarvangāsana". Ashtanga Yoga. Archifwyd o'r gwreiddiol ar 2012-09-07. Cyrchwyd 11 April 2011.
6. ↑  Sinha, S. C. (1 June 1996). *Dictionary of Philosophy*. Anmol Publications. t. 18. ISBN 978-81-7041-293-9.
7. ↑  Mehta 1990.
8. 1 2  Mehta 1990, tt. 111–115.
9. 1 2 3  Bernard 2007.
10. ↑  Mallinson & Singleton 2017.
11. ↑  Mehta 1990, tt. 108–109.
12. 1 2  Mehta 1990, tt. 118–119.
13. ↑  Newcombe 2019, tt. 203-227, Chapter "Yoga as Therapy".
14. ↑  Jain 2015, tt. 82–83.
15. 1 2 3 4 5 6 7  Iyengar 1979, tt. 212-213.

Llyfryddiaeth
-------------

* Bernard, Theos (2007) [1944]. *Hatha yoga : the report of a personal experience*. Harmony. ISBN 978-0-9552412-2-2. OCLC 230987898.
* Iyengar, B. K. S. (1979) [1966]. *Light on Yoga: Yoga Dipika*. Unwin Paperbacks. ISBN 978-1855381667.
* Jain, Andrea (2015). *Selling Yoga : from Counterculture to Pop culture*. Oxford University Press. ISBN 978-0-19-939024-3. OCLC 878953765.
* Mehta, Silva; Mehta, Mira; Mehta, Shyam (1990). *Yoga: The Iyengar Way*. Dorling Kindersley.
* Mallinson, James; Singleton, Mark (2017). *Roots of Yoga*. Penguin Books. ISBN 978-0-241-25304-5. OCLC 928480104.
* Newcombe, Suzanne (2019). *Yoga in Britain: Stretching Spirituality and Educating Yogis*. Bristol, England: Equinox Publishing. ISBN 978-1-78179-661-0.

Dolenni allanol
---------------

* Cyfarwyddyd cam wrth gam